C 434/88
FI
Euroopan unionin virallinen lehti
15.11.2022
Torstai 7. huhtikuuta 2022
M. ottaa huomioon, että YK:n pakolaisasiain päävaltuutetun mukaan 35 prosenttia naisista ja tytöistä on ilmoittanut tuntevansa olonsa turvattomaksi sukupuolistuneen väkivallan vuoksi etsiessään turvaa naapurimaista Iranista ja Pakistanista; ottaa huomioon, että vain 70 prosenttia tytöistä on kirjoilla kouluissa, kun vastaava osuus pojista on 92 prosenttia;
N. ottaa huomioon, että EU on lisännyt tukeaan maan asukkaille käynnistämällä yli 268,3 miljoonan euron arvosta hankkeita, joissa keskitytään koulutuksen ylläpitämiseen, toimeentulon tukemiseen ja kansanterveyden suojeluun; ottaa huomioon, että nämä hankkeet ovat osa komission lokakuussa 2021 ilmoittamaa miljardin euron arvoista EU:n tukipakettia, johon sisältyy apua pakolaisille, muuttajille ja maan sisällä siirtymään joutuneille ja tukea ihmisoikeuksien puolustajille ja kansalaisjärjestöille;
O. ottaa huomioon, että Toimittajat ilman rajoja -järjestön mukaan Afganistanissa on suljettu 231 tiedotusvälinettä, mikä on 40 prosenttia maan kaikista tiedotusvälineistä; ottaa huomioon, että 80 prosenttia 6 400:sta työpaikkansa menettäneestä toimittajasta on naisia; ottaa huomioon, että on määrätty rajoituksia, joilla paikallisia ja kansainvälisiä tiedotusvälineitä, kuten BBC, on kielletty ja toimittajia on vangittu, pidätetty ja pahoinpidelty;
P. ottaa huomioon, että talebaneihin liittyviin yhteisöihin ja henkilöihin kohdistetut pakotteet eivät saisi estää rahoitustoimia, jotka liittyvät humanitaariseen apuun ja kansalaisjärjestöjen tarjoamiin peruspalveluihin;
Q. ottaa huomioon, että entisen Afganistanin tasavallan aikana 15. elokuuta 2021 saakka naisia oli korkean tason tehtävissä, kuten parlamentin jäseninä, ministereinä, tuomareina, kuvernööreinä, asianajajina ja suurlähettiläinä; ottaa huomioon, että talebanjoukot ovat pakkokeinoin syrjäyttäneet entiset lailliset hallituksen virkamiehet eivätkä ole ottaneet naisia uuteen tosiasialliseen hallitukseensa; ottaa huomioon, että Afganistanin monimuotoinen yhteiskunta ei ole osallistavasti edustettuna näissä maan tosiasiallisissa viranomaisissa;
R. toteaa tiedustelupalvelujen varoittaneen, että Afganistanista ei saa tulla terroristiryhmien turvasatamaa;
1. on syvästi huolissaan humanitaarisesta ja ihmisoikeuskriisistä, joka on puhjennut Afganistanissa talebanien valtaannousun jälkeen; toistaa horjumattoman solidaarisuutensa ja sitoutumisensa Afganistanin kansaa kohtaan; korostaa, että Afganistanin kansan viimeksi kuluneiden 20 vuoden aikana nauttimat perusoikeudet ja -vapaudet olisi säilytettävä;
2. pitää valitettavana, että naisten ja tyttöjen tilanne Afganistanissa on heikentynyt tasaisesti talebanien valtaannousun jälkeen; tuomitsee talebanien jatkuvat pyrkimykset poistaa naiset ja tytöt maan julkisesta elämästä ja evätä heiltä heidän tärkeimmät perusoikeutensa, kuten oikeus koulutukseen, työhön, liikkumiseen ja terveydenhuoltoon;
3. tuomitsee mitä jyrkimmin talebanien päätöksen lykätä yli kuudesluokkalaisten tyttöjen paluuta kouluun määräämättömäksi ajaksi huolimatta heidän aiemmasta sitoumuksestaan antaa kaikille kansalaisille mahdollisuus koulutukseen; kehottaa talebaneja kumoamaan päätöksensä ja rajoitukset, jotka kohdistuvat erityisesti naisiin ja tyttöihin, ja avaamaan uudelleen naisasiainministeriön;
4. korostaa, että naisten ja tyttöjen pääsyn koulutukseen pitää olla EU:lle ja sen jäsenvaltioille keskeinen edellytys Afganistanin tosiasiallisten viranomaisten kanssa tulevaisuudessa tehtävälle mahdolliselle yhteistyölle;
5. kehottaa talebaneja pitämään kiinni sitoumuksestaan varmistaa oikeus koulutukseen kaikille Afganistanin kansalaisille, myös naisille ja tytöille;
6. pitää valitettavana, että talebanit tukahduttavat naisten oikeuksia puolustavia rauhanomaisia mielenosoituksia Afganistanissa; kehottaa vapauttamaan välittömästi Heratissa lokakuussa 2021 pidätetyn naispoliisin Alia Azizin ja vapauttamaan kaikki muut mahdollisesti pidätettynä olevat naisten oikeuksia puolustavat aktivistit sekä lopettamaan näiden aktivistien pelottelun ja häirinnän; kehottaa lopettamaan opettajiin ja opiskelijoihin kohdistuvan häirinnän, uhkailun ja hyökkäykset;